Mynen vruntlykenn grouth stedes to vorenn. Ersamme leue Lutke vann Mynden, gude vrunth. Wettyt, dat jck juwenn bryf by Henrik Strobuken entfangenn vnde wael vorstaenn hebbe. Szo alsz ghy screuen, dat ghy grottenn skaeden hebbe, dat id guth szo spaede vp denn heruest juw ter hande gekomenn isz, vnde screuen dat id gueth noch vnforkopt isz vnde ouch vnforkopt lyggen skal bet jnt vore jaer, dat ick jo nicht en dencken kann. Dy waerenn, dy ick juw gesandhet hebbe, synth io guede varske waeren, botter vnde dy hekede vnde ouch ellende hude; synth doer etlyckenn dy kleyne siinth, szo plagen szy woel ij vor eyne jnt denn deckerenn vnde nicht gaer to wraken szyn. Wuste ick dat ghy mynenn gnedigsten herren synn gueth wullenn wrackenn hebben, szo wull ick leuer mynen knechten daer by szanden vnde laethenn vorkopenn dat gueth jn der stat alsz id gellen kann vnde betalen juw myt redenn gelde eher gy skaeden lydenn skoldenn vm myn[e]t wullenn. Alsz ghy ouch screuen, dat ick juw noch eynn grotte somme gelde skuldyk szy, szo hebbe ick iuw guede ware gesanth, eherste by juwenn knecht Berent xxx skippund hekede, by juwenn knecht Hans viij tonne speckesz; vnde dy breddere (dy bredder) screuen ghy my to vorenn, dat gy szy eutfangenn haddenn, vnde nw screuen ghy, dat szy em weck gestolenn szynth, dat myne skaede nicht kann szynn; entfoe ick wesz vann juw ofte eynerne andere, wul ick id dann vordarfuen laethen, dat szy vor my etc.; noch by Strabvcken ij mael gesant i[½] last j t:e botter, ij laste traensz j(c) xiij ellende huden. Szynt daer etlike kleyne manck jn demme, szynt szy io nicht alle wraek gueth, vnde vj skippund hekede vulle gewegen, hyrvp dy waege alsz dy wicht daer to Reuel och stede plak to holden. Szo sande ick juw noch by Petter Justim xi[½] skippund hekede; szo holde ich ouch dat dussem eher benomeden goder ouch in der szomme wat risenn, alsz myn folk my vore gesecht hebbenn, dat duss wore daer gegulden heft. Vorder, leue Lutke, boderfue ick nw andersz nicht meher dan viij ofte x skippund hoppen vnde etlyke knapholt; id isz myne vruntlike gebede, dat gy wuldom my nw szenden by dusse Petter Justim dem hoppen, dy guet szy, vnde eyn half groet hundert klapholte, vnde sandit juwen egenen knecht hyr vp dem winter myt juwen rekenskap, szo wulle wy vns dynk alle klaer maken. Wesz ick juw skuldyk szy, wul ick juw dan redeliiken woel betalen myt gelde vfte gwde ware. Hyr mede szyt Goede bofalen gesunt to langen tyden. Gescreuen vp Wibork des medewekes in quatter temporen jnt jaer mdxxj. Leue Lutke ick sande juw by dusse Petter j t:e lasz vnde ij ferdink botter in juwen köken; lottet juw nicht wenich vorsmaen. Roloff Matson. Adress: Radmen ersamenn Lutken vann Mynden, borger to Reuel, vruntlyken gescreuen.